Saylovdan keyingi O'zbekiston
Kelasi yetti yilda O'zbekistonda qanday siyosiy o'zgarishlar kutilmoqda? Mamlakatda siyosiy partiyalarga erkinlik beriladimi? Tom ma'no
Yangi yetti yillik muddatga saylangan Islom Karimov xalq oldida chiqish qilib, fuqarolar farovonlik, taraqqiyot va yurt tinchligi uchun ovoz berdi degan. Biroq mustaqil kuzatuvchilar fikricha O`zbekistonda kelasi yillarda siyosatda qanday burulishlar bo'lishini tasavvur qilish qiyin. Muxolifatdagi “Erk” partiyasi bosh kotibi Otanazar Oripov O`zbekistonda ta’kidlanayotgan barqarorlik aslida deydi. “O`zbekiston xalqiga barqaror tanazzul emas, barqaror taraqqiyot kerak. Hozirgi o`zgarishlar tanazzulga qarab ketayapti. Saylov nodemokratik edi. Ovoz berish jarayoni ham shu ruhda belgilandi. Umumiy siyosiy kursning mohiyati shunaqa”, - deydi Otanazar Oripov. "XXI Asr" gazetasining siyosiy sharhlovchisi Abduvali Soyibnazarov fikricha esa keyingi yetti yilda O`zbekistonda ijtimoiy-iqtisodiy islohotlar davom etadi, jumladan tadbirkorlarga va kichik bizneslarga imkoniyat yaratish yo`lidan boriladi. Xalqqa yoqishi mumkun bo`lgan umumiy gaplar bor, islohotlarni tasdiqlovchi aniq konsepsiya yo`q deydi Otanazar Oripov. “Diktaturani yanada chuqurlashtirishga qaratilgan qadamlar qo`yilishi mumkin. Bu qadamlar go`yo demokratiya uchun qilingandek ko`rsatiladi. Aslida esa bu qadamlar hukumat va xalq o`rtasidagi bo`shliqni yanada kengaytirishga xizmat qiladi”, - deydi “Erk” vakili. Abduvali Soyibnazarov O`zbekistonda siyosiy partiyalar faollashadi deydi. “Prezident tashabbusi bilan siyosiy partiyalarning jamiyatdagi rolini oshirishga qaratilgan loyiha Oliy Majlisga kiritildi va qonunlar qabul qilindi”, - deydi “XXI Asr” gazetasi siyosiy sharhlovchisi. Otanazar Oripov fikricha yaqin keljakda O`zbekistonda bir partiyaviylikka o`tish harakati boshlanishi mumkin. “Prezident o'z siyosiy kursini saqlab qolish uchun yakka partiyaviylikni kuchaytirishi, parlament saylovini muddatidan avval o’tkazishi mumkin. Mabodo prezidentga bir gap bo'lganda, o`sha prezident partiyasi uning aytganini davom ettiradi”, - deydi Oripov. O'zbekiston prezidenti tashqi siyosatda barcha davlatlar bilan o`zaro manfaatli aloqa yuritish haqida gapirmoqda. Otanazar Oripov g`arb bilan aloqalar tiklanishi ehtimoldan holi emas deydi. “Biroq rivojlangan davlatlar O`zbekistonda demokratiya bo`lishidan manfaatdor emasga o`xshaydi. Mamlakatning boyligi bir odam qo`lida bo`lsa, u bilan gaplashish oson kechadi”, - deydi Oripov.